**ΠΕΡΙΦΕΡΕΙΑ ΚΡΗΤΗΣ**

**ΓΡΑΦΕΙΟ ΤΥΠΟΥ**

**Δελτίο Τύπου**

**22-11-2022**

**16ήμερες Δράσεις της Περιφέρειας Κρήτης-ΠΕΠΙΣ Κρήτης, Αυτοτελές Γραφείο Ισότητας για την Πρόληψη και την Καταπολέμηση της Βίας κατά των Γυναικών και των Κοριτσιών:**

**«Μη συνηθίζεις της Βία! Πάρε και ΕΣΥ θέση»**

Η Περιφέρεια Κρήτης, η Περιφερειακή Επιτροπή Ισότητας των Φύλων Κρήτης (ΠΕΠΙΣ Κρήτης) και το Αυτοτελές Γραφείο Ισότητας, πραγματοποιούν για τρίτη συνεχόμενη χρονιά, σε συμπόρευση με τον Οργανισμό Ηνωμένων Εθνών, την Εκστρατεία ενημέρωσης, προβληματισμού και ευαισθητοποίησης, με τίτλο: «16ήμερες Δράσεις για την Πρόληψη και την Καταπολέμηση της Βίας κατά των Γυναικών και των Κοριτσιών: Ας Ενωθούμε για να τερματίσουμε τη βία!», από τις 25 Νοεμβρίου 2022 «Παγκόσμια Ημέρα Εξάλειψης της Βίας κατά των Γυναικών», έως τις 10 Δεκεμβρίου 2022, «Παγκόσμια Ημέρα Ανθρωπίνων Δικαιωμάτων».

Η φετινή εκστρατεία, υπό το κεντρικό σύνθημα: «Μη συνηθίζεις τη βία! Πάρε και ΕΣΥ θέση», αποσκοπεί στην κινητοποίηση και ευαισθητοποίηση της κοινωνίας των πολιτών ως προς την αναγκαιότητα ενεργού συμμετοχής τους στο διαρκή αγώνα για την προώθηση της έμφυλης ισότητας και δικαιοσύνης, την αποδόμηση των έμφυλων στερεοτύπων, την εξάλειψη των διακρίσεων και ανισοτήτων που βιώνουν οι γυναίκες και τα κορίτσια και την πρόληψη και εξάλειψη της έμφυλης βίας. Βασικός άξονας των δράσεων αποτελεί η καλλιέργεια μιας νέας ανθρωπιστικής κουλτούρας αλληλεγγύης, σεβασμού, αποδοχής και συμπερίληψης, ως βασική προϋπόθεση για τη δημιουργία μιας ισότιμης, δίκαιης και ειρηνικής κοινωνίας, με επίκεντρο την προστασία των δικαιωμάτων όλων των ανθρώπινων υποκειμένων για ελευθερία, αυτοδιάθεση και ολοκλήρωση, ανεξαρτήτως φύλου ή άλλων χαρακτηριστικών. Απώτερο σκοπό της εκστρατείας συνιστά η δημιουργία ενημερωμένων και ευαισθητοποιημένων νέων ανθρώπων και πολιτών, πρεσβευτών των αρχών της ισότητας και των αναγκαίων κοινωνικών αλλαγών και μετασχηματισμών για την εδραίωσή τους σε όλες τις εκφράσεις της ανθρώπινης ζωής και αλληλεπίδρασης.

Η φετινή εκστρατεία σχεδιάστηκε στο πλαίσιο της συνέργειας και δικτύωσης της Περιφέρειας Κρήτης με όλες τις κοινωνικές δυνάμεις σε τοπικό και περιφερειακό επίπεδο, με εκπροσώπους της σχολικής και ακαδημαϊκής κοινότητας, των Δημοτικών Επιτροπών Ισότητας, γυναικείων οργανώσεων και συλλογικοτήτων, εθελοντικών και καλλιτεχνικών ομάδων, κοινωνικών, πολιτιστικών και αθλητικών συλλόγων και οργανώσεων κλπ. Ιδιαίτερη έμφαση αποδίδεται στην ενεργό συμμετοχή μαθητών και μαθητριών και νέων ανθρώπων σε όλες τις δράσεις, ώστε να «ακουστεί» η δική τους φωνή και στάση απέναντι στην έμφυλη βία και κακοποίηση, να τραγουδήσουν ελεύθερα, να φωνάξουν ΌΧΙ ΣΤΗ ΒΙΑ, να πουν τη Γυναικοκτονία με το όνομά της και να μετατρέψουν το Σώπα σε Μίλα.

Όπως δήλωσε ο Περιφερειάρχης Κρήτης, Σταύρος Αρναουτάκης: «Ο αγώνας για την προάσπιση και προαγωγή των ανθρώπινων δικαιωμάτων, την εξάλειψη κάθε μορφής βίας και τη διασφάλιση ίσων ευκαιριών για όλους τους ανθρώπους είναι συνεχής και αδιαπραγμάτευτος. Η ισότητα των φυλών, ως σημαντικός στόχος για τη βιώσιμη ανάπτυξη και δείκτης της προόδου μιας κοινωνίας, αποτελεί ένα ζήτημα που αφορά ολόκληρη την κοινωνία και διαπερνάει όλες τις εκφάνσεις της προσωπικής, δημόσιας και συλλογικής ζωής. Ο θεσμός των 16ήμερων Δράσεων της Περιφέρειας Κρήτης, που υλοποιούνται με την υποστήριξη της ΠΕΠΙΣ Κρήτης και του Αυτοτελούς Γραφείου Ισότητας, αποτελεί μια σημαντική ευκαιρία ενίσχυσης του δημόσιου διαλόγου για την επιτακτική ανάγκη ανάπτυξης πολιτικών και παρεμβάσεων σε κεντρικό, αλλά και τοπικό επίπεδο και συσπείρωσης όλων των κοινωνικών δυνάμεων και φορέων για την ανάληψη συλλογικής δράσης για την προώθηση της ισότητας των φύλων και την εξάλειψη της έμφυλης βίας.

Από την πλευρά του ο Εντεταλμένος Περιφερειακός Σύμβουλος Δημόσιας Υγείας και πρόεδρος της ΠΕΠΙΣ Κρήτης, Λάμπρος Βαμβακάς τόνισε ότι: «Η 16ήμερη εκστρατεία της Περιφέρειας Κρήτης για την πρόληψη και την καταπολέμηση της έμφυλης βίας αποτελεί ένα θεσμό που σχεδιάζουμε και υλοποιούμε για τρίτη χρονιά. Σκοπός της εκστρατείας είναι η ενημέρωση και η ευαισθητοποίηση της τοπικής κοινωνίας, ως βασικές στρατηγικές στην πρόληψη της βίας, στην καταπολέμηση των διακρίσεων εις βάρος των γυναικών και στην αμφισβήτηση και κατάρριψη των στερεοτύπων και των προκαταλήψεων. Στο πλαίσιο της εκστρατείας μαθητές και μαθήτριες, εκπρόσωποι κοινωνικών φορέων, γυναικείων οργανώσεων, εθελοντικών ομάδων και συλλογικοτήτων και θεσμικοί εκπρόσωποι θα ενώσουν τις δυνάμεις και τις φωνές τους και θα στείλουν ένα δυνατό μήνυμα αλλαγής, ελπίδας, αλληλεγγύης και αισιοδοξίας.

**Επισυνάπτεται το αναλυτικό πρόγραμμα των δράσεων.**